ভুওং, যাঁর জন্ম ১৯৮৮-তে সায়গনের কাছে এক খামারে, তাঁর পরিবারের তিনিই প্রথম ব্যক্তি, যিনি লেখাপড়া শেখার সুযোগ পান। ধ্বনি ও ছন্দের যে-দুলুনি তাঁর কবিতায় রয়েছে, তা থেকে বোঝা যায়, শব্দের মধ্যে রয়েছে যে জাদুকরি সংগীতময়তা তা তাঁর সম্পূর্ণ করায়ত্ত। কবিতায় গল্প ও স্মৃতিকে উদ্ধারে তিনি কুশলী, ঠিক যে-কুশলতা ছিল তাঁর মাতামহীর, যিনি এখনো স্পষ্ট মনে করতে পারেন ভিয়েতকংদের হাতে কীভাবে মার্কিনদের পরাজয় ও সায়গন শহরের পতন ঘটল। ভুওং এমনসব আকস্মিক ও আবেগময় রূপকল্পের ভেতর দিয়ে আমাদের সে-কাহিনির সঙ্গে পরিচিত করান, যেখানে ভাষা তাঁর হাতে পরিণত হয় ‘সংগীতের হাড়মাসে।’ কাগজে কলমের ডগা ছোঁয়াতেই যেন জাদুর পরশে জীবন ফিরে পায় বিস্মৃতির গহ্বরে লুকিয়ে থাকা তাঁর পরিবারের গল্প।